Pelaajien useita kuukausia jatkunut kuluttajakapina pelimedioita vastaan on iskenyt alan sivustojen mainostuloihin. IT-alan jättiläinen Intel päätti sanasodan seurauksena vetää mainoksensa pelialan ammattilaisten suurimmalta sivustolta Gamasutralta.

Intel on esittänyt anteeksipyynnön päätöksestään loukkaantuneille. AP

Intel on yksi maailman hallitsevista tietokoneiden komponenttien valmistajista, jolle yksi merkittävä kohderyhmä ovat tehokkaita pelikäyttöön tarkoitettuja PC-osia ostavat harrastajat.

Päätös liittyy pelialalla jos lähes kolme kuukautta jatkuneeseen sanasotaan, jossa osa peliharrastajista on ryhtynyt kuluttajakapinaan tiettyjä pelimedian sivustoja vastaan näiden väitetyn ammattietiikan puutosten vuoksi.

Skandaalista sanasotaan

Kampanja käynnistyi tapauksesta, jossa julkisuuteen tuli tietoja erään pelialan pienen piirin naiskehittäjän ja tästä kirjoittaneen toimittajan välisestä suhteesta, jonka salaamista monet lukijat pitivät epäeettisenä käytöksenä.

Asiasta keskustelemisen sijaan monet pelimediat sen sijaan hyökkäsivät laajalti yleisöänsä vastaan syyttämällä suurta osaa peliharrastajista naisvihamielisyydestä ja julistaen näiden perinteisten pelaajien identiteetin kuolemaa.

Vastalauseena tälle pelaajat siirtyivät joukolla Twitteriin GamerGate-aihetunnisteen alle kritisoimaan pelimediaa sen käytöksestä.

Vähemmistöt kiistakapulana

Kampanjan kohteena olevat pelimediat ja niiden toimittajat itse ovat kiistäneet ammattietiikan ongelmat ja syyttävät edelleen GamerGate-kampanjaa naisvihamieliseksi tempaukseksi, jonka tarkoituksena on hiljentää naisten ja muiden vähemmistöjen ääniä pelialalla hyökkäämällä näitä käsitteleviä pelimedioita vastaan.

Vastavetona tälle pelimedian väitteelle GamerGaten kannattajat loivat #NotYourShield-tunnisteen, jonka alla monet etnisiä tai sukupuolivähemmistöjä edustavat pelaajat ovat kritisoineet mediaa.

Intel ei ota kantaa

Twitterissä väittelemisen lisäksi pelaajat ovat lähettäneet joukolla sähköposteja syyttämiensä medioiden suurimmille mainostajille. Asiaan reagoineista mainostajista Intel on suurin.

Intel itse ei ole ottanut kantaa varsinaiseen väittelyyn, mutta esitti pahoittelunsa loukkaantuneille tahoille erillisessä julkilausumassa ja vakuutti, että yhtiö on omistautunut sukupuolisen tasa-arvon asialle. Yhtiö on kuitenkin pitäytynyt päätöksessään eikä toistaiseksi mainosta Gamasutrassa.